|  |
| --- |
|  |
| Pārskats par jauniešu situāciju darba tirgū 2024.gadā  Ziņojums |
| |  |  |  | | --- | --- | --- | | Labklājības ministrija | Rīga, 2025 |  | |

# **SATURS**

[**SATURS** 1](#_Toc202520055)

[**LIETOTIE SAĪSINĀJUMI** 2](#_Toc202520056)

[**1.** **Ieskats darba tirgus situācijā jauniešiem** 3](#_Toc202520057)

[**2.** **Atbalsta pasākumi jauniešu iekļaušanai darba tirgū** 9](#_Toc202520058)

[**3.** **Citi atbalsta pasākumi jauniešu integrēšanai sabiedrībā un darba tirgū** 13](#_Toc202520059)

[**KOPSAVILKUMS** 16](#_Toc202520060)

[**NODERĪGA INFORMĀCIJA** 17](#_Toc202520061)

# **LIETOTIE SAĪSINĀJUMI**

JSPA Jaunatnes starptautisko programmu aģentūra

LIAA Latvijas Investīciju un attīstības aģentūra

LM Labklājības ministrija

NEET Jaunieši, kas nemācās, nestrādā un neapgūst arodu

NVA Nodarbinātības valsts aģentūra

# **Ieskats darba tirgus situācijā jauniešiem**

Darba tirgus kontekstā jauniešiem nodarbinātības rādītāji tiek analizēti divās vecumā grupās – 15-24 gadi (klasiskā jauniešu mērķa grupa - vecums, kad jaunieši ienāk darba tirgū un iegūst pirmo darba pieredzi), 15-29 gadi (Eiropas Savienības līmenī uz jauniešu mērķa grupu skatās plašāk un aptver arī jauniešus, kas nonāk darba tirgū pēc augstākās izglītības iegūšanas, īpaši Jauniešu garantijas programmas īstenošanas kontekstā), līdz ar to zemāk minētajos rādītājos var sastapt abas minētās vecuma grupas, atkarībā no informācijas avota, kas tiek izmantots datu iegūšanai, un no tā, kāda vecuma grupa parasti tiek izmantota konkrētajam rādītājam dažādos pārskatos un politikas plānošanas dokumentos.

Ilgtermiņā, pēdējos 10 gados, ievērojami samazinājās gan jauniešu, kas nemācās, nestrādā un neapgūst arodu (NEET), skaits un īpatsvars jauniešu kopskaitā, gan jauniešu-bezdarbnieku skaits (neskaitot Covid-19 pandēmijas gadus, kad rādītāji nedaudz pasliktinājās). Savukārt īstermiņā, 2024. gada laikā un īpaši gada beigās, NEET un bezdarba rādītāji jauniešiem nedaudz pieauga, tomēr parādot atkal lejup ejošu tendenci 2025. gada 1.ceturksnī. Šī tendence — nodarbinātības līmeņa samazinājums un bezdarba, kā arī jauniešu (NEET) skaita un līmeņa pieaugums — bija vērojama arī citās vecuma grupās darba tirgū[[1]](#footnote-1). 2024. gadā tika novērots tieši ekonomiski aktīvo iedzīvotāju, tai skaitā jauniešu, skaita samazinājums un ekonomiski neaktīvo iedzīvotāju, īpaši to personu, kas zaudējušas cerības atrast darbu, pieaugums.

Savukārt jauniešu vidū pēdējos gados ievērojami pieauga to personu skaits, kas vēlas atrast darbu. Tas liecina, ka daļa jauniešu, kuri iepriekš bija ekonomiski neaktīvi, tomēr kļūst par bezdarbniekiem un atsāk darba meklēšanu. Tajā pašā laikā ir palielinājies arī to jauniešu skaits, kuri nevēlas strādāt. Šī tendence, kas tiek novērota visā Eiropā, parāda, ka daļa jauniešu atliek darba meklēšanu uz vēlāku laiku, jo viņiem ir iespēja nestrādāt (piemēram, saņemt ienākumus no citiem ģimenes locekļiem), vai arī pastāv citi faktori, kas attur šīs personas no stāšanās darba attiecībās — neapmierinoši darba apstākļi, atalgojums, darba laiks u.c.

Atbilstoši Finanšu ministrijas informācijai, 2024. gadā negatīvas tendences darba tirgū bija saistītas ar ārējiem satricinājumiem, tai skaitā pandēmijas sekām, Krievijas uzsākto karu Ukrainā, straujo cenu kāpumu un Eiropas izaugsmes sabremzēšanos, darbspējas vecuma iedzīvotāju skaita samazināšanos un demogrāfiskajiem izaicinājumiem (zemi dzimstības un augsti mirstības rādītāji, jauniešu skaita straujš samazinājums pēdējās desmitgadēs, augsta emigrācija u.c. faktori)[[2]](#footnote-2). Saskaņā ar Finanšu ministrijas makroekonomisko rādītāju prognozēm, turpmāk 2025. gadā bezdarba līmenis varētu samazināties līdz 6,7%, 2026. gadā noslīdēt līdz 6,3%, bet nākamajos gados, arvien samazinoties, pietuvoties 5% rādītājam. Tautsaimniecībā nodarbināto skaitu būtiskāk ietekmēs darbspējas vecuma iedzīvotāju skaita samazināšanās, un tas nākamajos gados prognozējams kā stabils, ar nelielu, bet ikgadēju 0,1-0,5% samazinājumu.

**1.attēls: NEET līmenis (15-29 gadi) Baltijas valstīs un ES**

**2024.gads**

*EUROSTAT dati*

*https://ec.europa.eu/eurostat/databrowser/view/edat\_lfse\_20/default/table?lang=en&category=educ.educ\_outc.edatt.edatt0*

NEET jauniešu 15-29 gadu vecumā īpatsvars Latvijas jauniešu kopskaitā (NEET līmenis) 2024.gadā veidoja 10,7% (ES vidējais – 11,0%). Šis rādītājs pakāpeniski samazinās pēdējo 10 gadu laikā, kad ES tas veidoja 15,2%, bet Latvijā -13,8%.

Šo samazinājumu ietekmēja gan pozitīvi faktori – ekonomiskās situācijas uzlabošanās un visaptverošas Jauniešu garantijas programmas īstenošana Latvijā, gan negatīvi faktori – kopējais jauniešu skaits valstī turpina samazināties, kas arī ietekmē izmaiņas kopējos rādītājos.

**2.attēls: Jauniešu (15-29 gadi) skaita (tūkstošos) izmaiņas Latvijā**

**2010.-2024.gadā**

*CSP dati* [*https://data.stat.gov.lv/pxweb/lv/OSP\_PUB/START\_\_POP\_\_IR\_\_IRD/IRD040/*](https://data.stat.gov.lv/pxweb/lv/OSP_PUB/START__POP__IR__IRD/IRD040/)

[*https://data.stat.gov.lv/pxweb/lv/OSP\_PUB/START\_\_POP\_\_IR\_\_IRD/IRD041/table/tableViewLayout1/*](https://data.stat.gov.lv/pxweb/lv/OSP_PUB/START__POP__IR__IRD/IRD041/table/tableViewLayout1/)

**3.attēls: Jauniešu (15-29 gadi) skaita izmaiņas Latvijā 2012.-2025.gadā**

*CSP dati* [*https://data.stat.gov.lv/pxweb/lv/OSP\_PUB/START\_\_POP\_\_IR\_\_IRD/IRD041/table/tableViewLayout1/*](https://data.stat.gov.lv/pxweb/lv/OSP_PUB/START__POP__IR__IRD/IRD041/table/tableViewLayout1/)

Pēdējo 10 gadu laikā jauniešu skaits 15-29 gadu vecumgrupā ir samazinājies no 357 tūkstošiem līdz 269 tūkstošiem (t.i. par 25%), izņemot vecuma grupu 15-19 gadi, kurā pēdējos 7 gados tomēr atsākas pieaugums. Savukārt 20-24 gadu vecumgrupā jauniešu skaits strauji kritās, līdz pēdējos 5 gados ir nostabilizējies. No otras puses, 25-29 gadu vecumgrupā jauniešu skaits pēdējo 5-7 gadu laikā strauji kritās. Turpmāk izteikts jauniešu skaita kritums dažādās vecuma grupās nav sagaidāms, ņemot vērā esošo jauniešu skaitu iepriekš minētajās vecumgrupās.

Latvijā, salīdzinājumā ar ES vidējo situāciju un citām Baltijas valstīm, **ir zemāks jauniešu ekonomiskās aktivitātes līmenis** (50,9% pret 55,8% ES vidējo līmeni), kas nozīmē, ka daļa jauniešu tomēr paliek neaktīvi ilgāk un ienāk darba tirgū vēlāk (piemēram, jaunieši biežāk paliek ekonomiski neaktīvi, iegūstot profesionālo vai augstāko izglītību u.c. iemeslu dēļ). Pēdējo 10 gadu laikā par gandrīz 10 procentpunktiem ir pieaudzis to jauniešu īpatsvars, kas mācās. Līdzvērtīgi pēdējo desmit gadu laikā ekonomiski aktīvo jauniešu īpatsvars ir krities par 9 procentpunktiem (Lietuvā audzis par 1,4 procentpunktiem, bet Igaunijā palicis nemainīgs). Rezultātā Latvijā ir arī zemāks jauniešu nodarbinātības līmenis (45,2% pret 49,5% ES vidējo līmeni). Šīs rādītājs pēdējo 10 gadu laikā ir krities par 7 procentpunktiem (Lietuvā audzis par 1,8, bet Igaunijā samazinājies par 2,9 procentpunktiem).

Savukārt attiecībā uz bezdarba situāciju ir jāmin, ka **Latvijā ir zemākais bezdarba līmenis (11,2%) starp Baltijas valstīm**, kas ir arī zemāks par ES vidējo līmeni (11,4%), kas nozīmē, ka jaunieši nonāk un paliek bezdarbā īsāku laika periodu un ātrāk atgriežas darba tirgū, par ko liecina arī dati par NVA uzskaitē esošajiem klientiem - jauniešiem. 2024.gada beigās NVA uzskaitē esošo jauniešu bezdarba ilgums, salīdzinot ar pārējām mērķa grupām (ilgstošie bezdarbnieki, gados vecākas personas, personas ar invaliditāti u.c.), bija daudz īsāks, t.i. 90 dienas, salīdzinot ar vidējo bezdarba ilgumu visiem bezdarbniekiem - 122 dienas.

**4.attēls: Jauniešu (15-29 gadi) ekonomiskā aktivitāte, nodarbinātība**

**un bezdarbs Baltijas valstīs un ES 2024.gadā**

*EUROSTAT dati*

[*https://ec.europa.eu/eurostat/databrowser/view/lfsi\_emp\_a\_\_custom\_17098036/default/table?lang=en*](https://ec.europa.eu/eurostat/databrowser/view/lfsi_emp_a__custom_17098036/default/table?lang=en)

[*https://ec.europa.eu/eurostat/databrowser/view/une\_rt\_a\_\_custom\_17098182/default/table?lang=en*](https://ec.europa.eu/eurostat/databrowser/view/une_rt_a__custom_17098182/default/table?lang=en)

Jauniešu bezdarbs visās ES dalībvalstīs parasti ir vismaz divas reizes augstāks par vispārējo bezdarba līmeni. Tas atspoguļo faktu, ka ekonomiski aktīvo personu īpatsvars jauniešu vidū ir daudz zemāks nekā pārējās vecuma grupās, jo daudzi jaunieši turpina izglītību un līdz ar to paliek ekonomiski neaktīvi un nav nodarbināti[[3]](#footnote-3). Papildus tam jauniešu vidū bezdarbs ir sastopams biežāk, taču tas parasti ir īslaicīgs, jo jaunieši izmēģina dažādas darba iespējas, līdz nostiprinās pastāvīgā nodarbinātībā.

Vienlaikus Latvijā ir novērojama tendence, ka jaunieši ar iegūtu izglītību darba tirgū ir pieprasīti un salīdzinoši ātri atrod darbu bez būtiskiem šķēršļiem. Tādēļ bezdarba līmenis šajā grupā ir zems. Šo situāciju veicina arī pietiekami elastīgais Latvijas darba tirgus un tas, ka šeit nepastāv papildu darba tiesisko attiecību regulējuma radīta darba tirgus segmentācija. Šāda segmentācija raksturīga, piemēram, Dienvideiropas valstīm vai Polijai, kur bieži tiek izmantoti alternatīvi līgumi tieši jauniešu nodarbināšanai, tostarp stažēšanās līgumi vai īpaši nodokļu stimuli, kas var veicināt darba attiecību uzsākšanu ārpus standarta darba līguma formām un vēlāk – jauniešu ar samērā augstu vai augstu izglītības līmeni atkārtotu nonākšanu bezdarba situācijā.

Savukārt **jauniešus ar nepietiekamu izglītības līmeni primāri būtu jāvirza atpakaļ izglītības sistēmā darba tirgum atbilstošo prasmju un kvalifikācijas iegūšanai**, kas sniedz ilgtermiņa perspektīvu un iespējas visa darba mūža garumā iesaistīties labāk apmaksātās darba vietās.

Vienlaicīgi, analizējot NEET jauniešu portretu un ekonomiskās aktivitātes informāciju, jāsecina, kaut arī kopējais NEET jauniešu skaits samazinās (pēdējo 10 gadu laikā), ekonomiski neaktīvo jauniešu skaits un īpatsvars pēdējos piecos gados mazliet pieaug, kas varētu būt saistīts ar iepriekš minētajām tendencēm – to personu, kas zaudēja cerības atrast darbu un to personu, kas nevēlas strādāt, pieaugumu. Tā vēl arvien katrs desmitais ekonomiski neaktīvais jaunietis nemācījās un nemeklēja darbu (vidēji 10-12% no ekonomiski neaktīvo jauniešu kopskaita). Kopš 2010.gada NEET jauniešu – bezdarbnieku skaits samazinājās 4,6 reizes (no 70,1 tūkstošiem 2010.gadā līdz 15,3 tūkstošiem 2024.gadā), savukārt NEET ekonomiski neaktīvo jauniešu skaits tikai 1,6 reizes (no 21,9 tūkstošiem 2010.gadā līdz 13,5 tūkstošiem 2024.gadā). Ņemot vērā iepriekš minēto, turpmāk uzsvars būtu jāliek tieši uz ekonomiski neaktīvo jauniešu sasniegšanu, uzrunāšanu un iesaisti dažādos atbalsta pasākumos, kas tai skaitā varētu veicināt ekonomiski aktīvo jauniešu skaita pieaugumu un jauniešu darba tirgus situācijas uzlabošanos.

**5.attēls: Latvijas jauniešu (15-29 gadi) ekonomiskā neaktivitāte, NEET jauniešu skaits un tostarp ekonomiski neaktīvo jauniešu skaits**

*EUROSTAT dati*

[*https://ec.europa.eu/eurostat/databrowser/view/lfsi\_neet\_a\_\_custom\_17098604/default/table?lang=en*](https://ec.europa.eu/eurostat/databrowser/view/lfsi_neet_a__custom_17098604/default/table?lang=en)

[*https://ec.europa.eu/eurostat/databrowser/view/lfsa\_igan\_\_custom\_17098666/default/table?lang=en*](https://ec.europa.eu/eurostat/databrowser/view/lfsa_igan__custom_17098666/default/table?lang=en)

*https://ec.europa.eu/eurostat/databrowser/view/lfsa\_ugan\_\_custom\_17167014/default/table?lang=en*

Apkopojot visu iepriekš minēto, zemāk ir sniegta informācija par kopējo jauniešu skaitu un jauniešu sadalījumu dažādās grupās pēc to ekonomiskās aktivitātes. NEET jauniešu skaitā ieskaita ekonomiski aktīvas personas – bezdarbniekus un ekonomiski neaktīvas personas, kas nav iesaistītas mācībās un nemeklē darbu, savukārt tos jauniešus, kas strādā un mācās, uzskaita vienreiz kā nodarbinātās personas.

**6. attēls: Latvijas jauniešu (15-29 gadi) sadalījums pēc ekonomiskās aktivitātes 2024. gadā**

*CSP un EUROSTAT dati*

[*https://data.stat.gov.lv/pxweb/lv/OSP\_PUB/START\_\_POP\_\_IR\_\_IRD/IRD041/*](https://data.stat.gov.lv/pxweb/lv/OSP_PUB/START__POP__IR__IRD/IRD041/)

[*https://ec.europa.eu/eurostat/databrowser/view/edat\_lfse\_20/default/table?lang=en&category=educ.educ\_outc.edatt.edatt0*](https://ec.europa.eu/eurostat/databrowser/view/edat_lfse_20/default/table?lang=en&category=educ.educ_outc.edatt.edatt0)

[*https://ec.europa.eu/eurostat/databrowser/view/edat\_lfse\_18\_\_custom\_17191567/default/table?lang=en*](https://ec.europa.eu/eurostat/databrowser/view/edat_lfse_18__custom_17191567/default/table?lang=en)

**Reģistrēto jauniešu-bezdarbnieku skaits NVA** pēdējos gados arī ievērojami samazinājies. 2024.gada beigās NVA uzskaitē bija 7 558 jaunieši vecumā 15-29 gadi, kas veidoja 16,2% no kopējā reģistrēto bezdarbnieku skaita (46 553 personas).

**7.attēls: NVA reģistrēto jauniešu – bezdarbnieku (15-29 gadi) portrets**

**2024.gada 31. decembris**

Jaunieši daudz retāk nokļūst ilgstošā bezdarba situācijā – tikai 4,1% jeb 309 personas no iepriekš minētā reģistrēto bezdarbnieku kopskaita bija NVA uzskaitē ilgāk par gadu (salīdzinājumā ar vidējo 15,3% rādītāju). Kā minēts iepriekš, jauniešu – bezdarbnieku kopskaitā 309 personas jeb vidēji 4,1% no reģistrēto bezdarbnieku kopskaita bija ilgstošie bezdarbnieki, 334 jeb 4,4% – personas ar invaliditāti, 90 jeb 1,2% – personas pēc bērna kopšanas atvaļinājuma, 4 055 jeb 53,6% - personas ar vidējo izglītību vai zemāku izglītības līmeni.

Lielākā daļa jauniešu – 88,3% iepriekš bija strādājuši un līdzīgi kā pieaugušo vidū, arī jaunieši vairāk bija strādājuši vienkāršās profesijās un arī pakalpojumu nozarēs – palīgstrādnieks vai noliktavas darbinieks, pārdevējs vai klientu apkalpošanas speciālists, viesmīlis, pavārs u.c.

**1.tabula: NVA reģistrēto jauniešu – bezdarbnieku (15-29 gadi) pēdējās TOP 10 nodarbošanās profesijas**

**2024. gada 31. decembris**

|  |  |  |
| --- | --- | --- |
| Pēdējās nodarbošanās profesijas nosaukums (TOP 10) | Skaits | % no kopskaita |
| Palīgstrādnieks | 288 | 3.8 |
| Pārdevējs konsultants | 255 | 3.4 |
| Klientu apkalpošanas speciālists | 162 | 2.1 |
| Viesmīlis | 155 | 2.1 |
| Mazumtirdzniecības veikala pārdevējs | 127 | 1.7 |
| Pavārs | 109 | 1.4 |
| Ceha strādnieks | 84 | 1.1 |
| Krupjē | 83 | 1.1 |
| Programmētājs | 74 | 1.0 |
| Bārmenis | 74 | 1.0 |

*NVA dati*

Jauniešu (15-29 gadi) vidū, kas reģistrēti NVA, ir ievērojami lielāks cilvēku ar darba tirgum nepietiekamu izglītības līmeni[[4]](#footnote-4) īpatsvars – 54% no reģistrēto jauniešu kopskaita, salīdzinājumā ar vidēji 43% visās vecuma grupās, kaut arī daļēji tas ir saistīts ar to, ka daļai jauniešu vēl nav iestājies vecums, kad tiek pabeigta profesionālā vai augstākās izglītības iestāde. Vienlaicīgi pēdējo gadu tendences liecina par to, ka arvien vairāk jauniešu izvēlas turpināt mācības formālās izglītības vai aktīvās darba tirgus politikas pasākumu ietvaros.

# **Atbalsta pasākumi jauniešu iekļaušanai darba tirgū**

2014.-2020.gadā, kad NEET jauniešu skaits Latvijā bija ievērojami augstāks, nodarbinātības atbalsta programmu īstenošanai valstī tika piesaistīts papildus Jaunatnes nodarbinātības iniciatīvas finansējums[[5]](#footnote-5) un katrā no ES dalībvalstīm sāka darboties Jauniešu garantijas programma[[6]](#footnote-6), kuras ietvaros, veidojot starpinstitūciju sadarbību un piesaistot partnerorganizācijas, NEET jauniešiem tika sniegts komplekss atbalsts izglītības iegūšanai un nodarbinātības veicināšanai. Sākot ar 2021.gadu, kad NEET jauniešu skaits ievērojami samazinājās, jauniešu nodarbinātības atbalsta pasākumi tika integrēti kopējā atbalsta piedāvājumā bezdarbniekiem un NVA turpina sniegt atbalstu jauniešiem, kas atrodas darba meklējumos.

NVA **atbalstu nodarbinātības veicināšanai sniedz jauniešiem sākot no 15 gadiem,** tomēr kopumā jaunieši vecumā no 15 līdz 17 gadiem tiek profilēti papildus kvalifikācijas un prasmju iegūšanai. Atsevišķi pasākumi, kuros tiek sniegts atbalsts darba vietu izveidei (piemēram, subsidētās nodarbinātības pasākumi, darbam nepieciešamo iemaņu iegūšana NVO), minimālā vecuma robeža dalībai pasākumos ir augstāka – sākot no 18 gadiem. Kopumā gadā vidēji 9 000 - 11 000 jauniešu piedalās NVA atbalsta pasākumos, un finansējums šo pasākumu īstenošanai katru gadu veido indikatīvi 6 – 8 milj. eiro jeb 14 - 16% no kopējā nodarbinātības atbalsta pasākumu finansējuma.[[7]](#footnote-7)

Darbs ar jauniešiem NVA notiek, veicot profilēšanu un izzinot katra jaunieša individuālās spējas, prasmes, kompetences un pieredzi darba tirgū.

Zemāk ir sniegta informācija par NVA atbalsta pasākumiem nodarbinātības veicināšanai un uzrādīts vidējais jauniešu – dalībnieku skaits katrā no pasākumiem (balstoties uz pieejamo informāciju par dalībniekiem pasākumos 2024.gadā). Svarīgi minēt, **ka zemāk uzskaitītie pasākumi** (izņemot vasaras nodarbinātības pasākumu, kas minēts atsevišķi zem šīs tabulas) **nav paredzēti tikai jauniešiem un tajos var piedalīties jebkurš NVA klients**, tomēr kopumā jaunieši 15-29 gadu vecumā ir viena no aktīvākajām dalībnieku grupām aktīvo nodarbinātības pasākumu ietvaros.

**2.tabula: NVA atbalsta pasākumi nodarbinātības veicināšanai, kuros piedalās jaunieši**

|  |  |  |  |
| --- | --- | --- | --- |
|  | **Pasākums** |  | **Jauniešu -dalībnieku skaits 2024. gadā** |
| 1. | Karjeras konsultācijas | Karjeras konsultācijas pieejamas jebkurā vecumā. Karjeras konsultācijas sniedz NVA karjeras konsultanti un tās ir iespējams saņemt visās NVA filiālēs un klientu apkalpošanas centros gan klātienē, gan attālināti.  Vairāk informācijas - <https://www.nva.gov.lv/lv/karjeras-konsultacijas> | 7 789 |
| 2. | Profesionālā tālākizglītība, pārkvalifikācija, kvalifikācijas paaugstināšana un neformālās izglītības ieguve (dažādi mācību pasākumi) | Jauniešiem no 15 gadu vecuma tiek piedāvāta iespēja iesaistīties profesionālās un neformālās izglītības programmās (mācību pasākumu saraksti ir pieejami NVA mājas lapā un tie tiek regulāri pārskatīti un atjaunoti, atbilstoši darba tirgus pieprasījumam). Mācības var tikt apgūtas gan klātienē, gan attālināti, tai skaitā tiek piedāvāta iespēja mācīties atvērto tiešsaistes kursu platformās, veikt ārpus formālās izglītības iegūto prasmju novērtēšanu un iegūt kvalifikāciju.  Vairāk informācijas - <https://www.nva.gov.lv/lv/macibu-pasakumi> | 4 236 |
| 3. | Darbam nepieciešamo iemaņu attīstība NVO vai augstākās izglītības iestādēs (jauniešiem – studentiem) | Pasākumā var piedalīties jaunieši no 18 gadu vecuma. Biedrības, nodibinājumi un augstākās izglītības iestādes slēdz līgumus ar jauniešiem uz laiku līdz 6 mēnešiem vai līdz 12 mēnešiem, ja līgumu slēdz ar bezdarbnieku ar invaliditāti, un iesaista jauniešus pasākumā piecas dienas nedēļā no 20 līdz 40 stundām. Pasākuma mērķis ir dot jauniešiem praktiskās zināšanas, kas veicina šo jauniešu konkurētspēju darba tirgū.  Vairāk informācijas - <https://www.nva.gov.lv/lv/darbs-nevalstiskaja-sektora-bezdarbniekiem> | 336 |
| 4. | Reģionālā mobilitāte | Pieejams jauniešiem, kas piedalās subsidētās nodarbinātības vai mācību pasākumos, kā arī jauniešiem, kas uzsāk darba attiecības un noslēdz darba līgumu ar darba devēju. Mērķis – palīdzēt jauniešiem nokļūt līdz mācību vietai (visu dalības periodu) vai darba vietai (pirmajos 4 mēnešos, kamēr ilgst pārbaudes periods), ja jaunieša dzīvesvieta atrodas tālu no mācību/darba vietas (vismaz 15 km).  Vairāk informācijas - <https://www.nva.gov.lv/lv/mobilitates-atbalsts-darba-attiecibu-uzsaksanai> | 609 |
| 5. | Skolēnu vasaras nodarbinātība | Kā preventīvo pasākumu NVA sadarbībā ar darba devējiem katru vasaru īsteno “Skolēnu vasaras nodarbinātību”, kura ietvaros skolēniem tiek piedāvāta iespēja iegūt pirmo darba pieredzi vasaras brīvlaikā. Pasākuma būtība – sniegt skolēniem praktisku atbalstu karjeras vadības prasmju attīstībai, dot ieskatu darba pasaulē un darba tirgus funkcionēšanas pamatprincipos, iepazīt darba līguma attiecības, apgūt darba drošības pamatprasības, pilnveidot prezentācijas, komunikācijas, sadarbības, organizatoriskās, plānošanas, citas prasmes, iemācīt atbildību par darba rezultātu, organizēt savu laiku un sadzīvi, sniegt noderīgas atziņas izmantošanai tālākajos karjeras izglītības procesos. Skolēnu vasaras nodarbinātības pasākums norisinās no 1. jūnija līdz 31. augustam. Piedalīties pasākumā var skolēni vecumā no 15 līdz 20 gadiem (ieskaitot), kuri iegūst izglītību vispārējās, speciālās vai profesionālās izglītības iestādēs. Skolēns pasākumā vidēji tiek nodarbināts vienu mēnesi. Skolēna mēneša atalgojums par pilnu nostrādātu darba laiku ir ne mazāks par valstī noteiktās minimālās algas apmēru. NVA līdzfinansē 50% no minimālās algas, otru pusi un nodokļu daļu finansē darba devējs. | 10 405 |
| 6. | Subsidētā nodarbinātība | Mērķis ir nelabvēlīgākā situācijā esošu bezdarbnieku nodarbināšana valsts līdzfinansētās darba vietās, lai palīdzētu izprast darba tirgus prasības, veicinātu iekļaušanos sabiedrībā un iekārtošanos pastāvīgā darbā. Pasākumā var piedalīties jaunieši, kas vismaz 3 mēnešus bija reģistrēti NVA un atbilsts vismaz vienam kritērijam: persona ar invaliditāti, ilgstošais bezdarbnieks, persona vecumā līdz 29 gadiem (ieskaitot), kura absolvēja speciālo izglītības programmu; persona vecumā līdz 29 gadiem (ieskaitot), kura ir atbrīvota no brīvības atņemšanas iestādes vai ir probācijas klients. Ar dalībniekiem tiek noslēgts darba līgums. Darba devējs var saņemt subsīdiju dalībnieka darba algai 50%, 80% vai 100% apmērā (atkarībā no mērķa grupas, bet visvairāk – ja pasākumā piedalās persona ar invaliditāti) no valstī noteiktās minimālās mēneša darba algas vidēji 6 mēnešus vai 12 mēnešus, ja pasākumā piedalās persona ar invaliditāti. Tāpat tiek nodrošināts atbalsts obligāto veselības pārbaužu veikšanai, individuālo aizsardzības līdzekļu iegādei, darba vadītāja piesaistei, darba vietas pielāgošanai personām ar invaliditāti.  Vairāk informācijas - <https://www.nva.gov.lv/lv/subsidetas-darba-vietas-pasakumi-noteiktam-personu-grupam-bezdarbniekiem> | 32 |
| 7. | Apmācība pie darba devēja | Apmācību pie darba devēja uz laiku līdz trim mēnešiem, apmācības laikā noslēdzot darba līgumu ar apmācībā iesaistīto jaunieti, organizē darba devējam – komersantam, pašnodarbinātai personai, biedrībai (izņemot politisko partiju) vai nodibinājumam – vajadzīgā darbinieka praktiskai sagatavošanai. Šajā pasākumā var piedalīties jaunieši no 15 gadu vecuma. Darba devējs var saņemt dotāciju ikmēneša darba algai 60 % apmērā no valstī noteiktās minimālās mēneša darba algas proporcionāli nostrādātajām stundām mēnesī par 3 apmācību mēnešiem. Tāpat tiek piešķirts papildus atbalsts teorētisko zināšanu apguvei, piesaistot izglītības iestādi, darba vadītāja piesaistei, darba vietas pielāgošanai personām ar invaliditāti, individuālo aizsardzības līdzekļu iegādei.  Vairāk informācijas - <https://www.nva.gov.lv/lv/apmaciba-pie-darba-deveja-bezdarbniekiem> | 63 |
| 8. | Algoti pagaidu sabiedriskie darbi | Pasākums tiek īstenots darba iemaņu iegūšanai un uzturēšanai, veicot sociāla labuma darbus. Algotos pagaidu darbus īsteno pašvaldībās, biedrībās vai nodibinājumos bez nolūka gūt peļņu. Jaunieti var iesaistīt šajā pasākumā, ja viņš atbilsts vienam no kritērijiem: nesaņem bezdarbnieka pabalstu; persona ar invaliditāti; persona bez darba bijusi vismaz 36 mēnešus; persona pēc soda izciešanas ieslodzījuma vietā vai probācijas klients; persona pieder pie etniskās minoritātes – romiem. APSD persona var piedalīties 4 mēnešus 2 gadu periodā.  Vairāk informācijas - <https://www.nva.gov.lv/lv/algoti-pagaidu-sabiedriskie-darbi> | 74 |
| 9. | Komercdarbības atbalsts | Mērķis ir sniegt atbalstu jaunieša uzņēmējdarbības uzsākšanai. Pasākuma dalībnieks saņem atbalstu biznesa plāna sagatavošanai, izvērtēšanai, grantu uzņēmējdarbības veikšanai (līdz 5 000 euro) un apstiprinātā biznesa plāna īstenošanai pirmajos 6 mēnešos (750 euro mēnesī). Šajā pasākumā jaunieši var piedalīties no 18 gadu vecuma.  Ja pēc pirmā saimnieciskās darbības gada ir saņemts pozitīvs eksperta atzinums par biznesa plāna īstenošanu, NVA var piešķirt papildu dotāciju līdz 5 000 euro komercdarbības attīstībai.  Vairāk informācijas - <https://www.nva.gov.lv/lv/komercdarbibas-uzsaksana> | 41 |
| 10. | Psihologa atbalsts un dalība Minesotas 12 soļu programmā atkarību pārvarēšanai | Papildus psiholoģiskais un atkarību pārvarēšanas atbalsts jauniešu integrēšanai darba tirgū.  Vairāk informācijas - <https://www.nva.gov.lv/lv/individualas-psihologa-konsultacijas>  <https://www.nva.gov.lv/lv/bezdarbniekiem-ar-atkaribas-problemam> | 244 |

*NVA dati, kuros netiek iekļauta informācija par papildus atbalsta pasākumiem, kas veicina jauniešu iesaisti galvenajos pasākumos - obligātās veselības pārbaudes veikšana, ergoterapeita pakalpojumi, surdotulka pakalpojumi, darba vietas pielāgošana, individuālo aizsardzības līdzekļu iegāde un transporta pakalpojumi.*

2024.gadā dažādos NVA atbalsta pasākumos jaunieši vecumā 15-29 gadi piedalījās vairāk kā 30 tūkst. aktivitātēs – papildus tabulā iekļautajai informācijai jāmin, ka 5 883 jaunieši aizpildīja e-karjeras pašizpētes testus, 4 521 persona piedalījās informatīvajās dienās un 223 jaunieši piedalījās EURES pasākumos.

Tāpat katru gadu NVA organizē Latvijas mēroga pasākumus un kampaņas, kuru ietvaros arī jaunieši aktīvi piedalās, piemēram, karjeras nedēļas, digitālo prasmju nedēļas, atvērto durvju dienas personām ar invaliditāti, vakanču gadatirgi u.c. informatīvie pasākumi gan klātienē, gan tiešsaistē, piemēram, tikšanās ar potenciālajiem darba devējiem.

# **Citi atbalsta pasākumi jauniešu integrēšanai sabiedrībā un darba tirgū**

LM sadarbībā ar Latvijas Universitāti **īsteno profesionālās pilnveides un neformālās izglītības programmu** sociālajiem darbiniekiem ar ievirzi un specializāciju “Sociālais darbs ar jauniešiem”[[8]](#footnote-8).

Lai mazinātu vardarbību ģimenē un atbalstītu bērnus, kas ir cietuši no vardarbības, 2024.-2027.gadā tiek īstenoti divi projekti “**Atbalsta instrumenti vardarbības ģimenē mazināšanai**”[[9]](#footnote-9) un “**Atbalsta pasākumi bērniem ar uzvedības vai atkarību problēmām un to ģimenēm**”[[10]](#footnote-10), kuru ietvaros īsteno informatīvus un izglītojošus pasākumus sabiedrībai un dažādām mērķa grupām, piemēram, bērniem ar uzvedības traucējumiem un viņu ģimenēm, veido tematiskās atbalsta grupas un līdzinieku konsultācijas, izstrādā uzvedības vai atkarības attīstības risku novērtēšanas rīkus, attīsta multidisciplināro pakalpojumu pieejamību bērniem un viņu ģimenēm, veido bērnu atbalsta speciālistu tīklu un īsteno citus pasākumus mērķa grupas atbalstam.

Sadarbībā ar sociālajiem partneriem LM 2024. un 2025.gadā rīko **profesionālo skolu jauniešiem konkursu par darba tiesību un darba aizsardzības jautājumiem**[[11]](#footnote-11). Rīgas Stradiņa Universitātes Darba drošības un vides veselības institūts 2024.gadā atjaunoja informatīvi izglītojošu aktivitāti pirmsskolas un skolas vecuma bērniem par drošības jautājumiem (NAPO)[[12]](#footnote-12), kuras ietvaros bērniem saprotamā valodā tiek pasniegta informācija par darbu ar instrumentiem, ķīmiskajām vielām, bīstamībām mājās, skolā, vidē u.c.

Izglītības un zinātnes ministrija 2024. gada beigās iesniedza Ministru kabinetā apstiprināšanai Jaunatnes politikas īstenošanas plānu 2025.–2027. gadam[[13]](#footnote-13), kurā ir paredzēts īstenot daudzpusīgus atbalsta pasākumus jauniešiem, īpašu uzmanību pievēršot **jauniešu prasmju attīstībai un iesaistei izglītībā, līdzdalībai sabiedrībā un iekļaušanai darba tirgū** (plāns vēl ir saskaņošanas procesā). Plāna mērķis ir radīt labvēlīgu vidi jauniešu dzīves kvalitātes uzlabošanai, nodrošinot informatīvu, metodisku un finansiālu atbalstu jauniešiem un institūcijām, kas sniedz atbalstu jauniešiem. Īpaši uzsvērta ir neformālās izglītības loma, brīvprātīgā darba atzīšana, kā arī jauniešu ar ierobežotām iespējām iekļaušana izglītībā, sabiedrībā un darba tirgū. Tiek plānots īstenot pasākumus, kas stiprinās jauniešu pilsonisko kompetenci, digitālās prasmes un veselībpratību, kā arī veicinās viņu aktīvu līdzdalību vietējā un starptautiskā mērogā. Uzņēmējdarbības atbalsta jomā plānots izveidot starpinstitūciju koordinācijas mehānismu, lai uzlabotu jauniešu piekļuvi informācijai par uzņēmējdarbības iespējām, organizēt sadarbības pasākumus ar Ekonomikas ministriju, LM un LIAA, lai informētu jauniešus par uzņēmējspējas attīstības iespējām, tostarp sociālo uzņēmējdarbību. Plānots arī apkopot un analizēt esošos un plānotos pasākumus, kā arī veicināt jauniešu izpratni par uzņēmējdarbību kā karjeras izvēli. Šie pasākumi mērķēti uz to, lai stiprinātu jauniešu spējas uzsākt un attīstīt savu uzņēmējdarbību, īpaši reģionos, un sociāli mazāk aizsargātajās grupās.

JSPA **projekta “Proti un dari!”**[[14]](#footnote-14) mērķis ir attīstīt mērķa grupas jauniešu (vecumā no 15 līdz 29 gadiem), kuri nemācās, nestrādā, neapgūst arodu, prasmes un veicināt viņu iesaisti izglītībā, tai skaitā aroda apguvē pie amata meistara, nodarbinātībā, NVA īstenotajos aktīvās darba tirgus politikas pasākumos, kā arī nevalstisko organizāciju vai jauniešu centru darbībā. Projekta ietvaros ekonomiski neaktīvajiem jauniešiem ir pieejams mentora atbalsts (ne mazāk kā 20 stundas mēnesī), neformālās un ikdienas mācīšanās, speciālistu (psihologs, karjeras konsultants, surdotulks, asistents u. c., izņemot ārstniecības personālu) konsultācijas, dalība nometnēs, semināros, sporta aktivitātēs, kultūras pasākumos, brīvprātīgā darba aktivitātes, iesaiste nevalstisko organizāciju un jauniešu centru aktivitātēs, pasākumos un projektos, profesijas specifikas iepazīšana, tai skaitā vizītes uzņēmumos, lai izdarītu izvēli attiecībā uz nākotnes profesiju u.c. pasākumi.

JSPA 2024.-2028. gadā īsteno šo projektu visā Latvijā sadarbībā ar pilsētu vai novadu pašvaldībām vai pašvaldību apvienībām (sadarbības partneri), valsts un pašvaldības institūcijām (piemēram, sociālajiem dienestiem), biedrībām, nodibinājumiem, jauniešu centriem, sociālajiem partneriem un uzņēmējiem. Kopējais projekta finansējums veido 5,5 milj. euro (ieskaitot ESF Plus finansējumu 4,7 milj. euro apmērā) un dažādos atbalsta pasākumos kopumā ir plānots iesaistīt 1 895 jauniešus vecumā 15 – 29 gadi. Līdz 2025. februāra beigām projektā tika iesaistīti 368 jaunieši.

Veicot profilēšanu jauniešiem, kas piedalās projektā, tika secināts, ka daļai pasākumu dalībnieku, īpaši tiem, kuri saskaras ar sociāliem un ekonomiskiem izaicinājumiem, raksturīgas vairākas būtiskas problēmas, kas ietekmē viņu spēju pilnvērtīgi iekļauties sabiedrībā. Psihoemocionālās grūtības, piemēram, zems pašvērtējums, trauksme un depresīvi noskaņojumi, bieži vien apvienojas ar sociālu izolāciju un bailēm no negatīvas pieredzes kolektīvā. Šiem jauniešiem nereti trūkst pārliecības par savām spējām, kas kavē viņu profesionālo un personīgo attīstību, kā arī motivācijas un skaidru dzīves mērķu. Papildus tam daudziem ir nepabeigta izglītība, zema mācību motivācija un neziņa par piemērotām izglītības iespējām, kas vēl vairāk ierobežo viņu konkurētspēju darba tirgū.

Nodarbinātības jomā projekta dalībnieki bieži sastopas ar darba pieredzes trūkumu, neskaidrību par profesijas izvēli un grūtībām noturēties darba attiecībās. Situāciju sarežģī arī veselības ierobežojumi vai invaliditāte, kā arī nepietiekamas zināšanas par pašnodarbinātības un uzņēmējdarbības iespējām. Turklāt daudziem trūkst būtisku dzīves prasmju – gan ikdienas organizēšanā, gan finanšu plānošanā, gan lēmumu pieņemšanā. Mobilitātes ierobežojumi un nepietiekama piekļuve atbalsta resursiem vēl vairāk pastiprina šo jauniešu sociālo atstumtību. Šo problēmu apzināšana ir būtiska, lai izstrādātu mērķtiecīgus un efektīvus atbalsta pasākumus JSPA īstenotā projekta ietvaros.

Papildus iepriekš minētajam, sākot ar 2022. gadu JSPA īsteno atklāto projektu konkursu “**Atbalsts iniciatīvām jauniešu ar ierobežotām iespējām iekļaušanai sabiedrībā**”, piešķirot finansējumu 10 000 euro apmērā no valsts budžeta biedrībām un nodibinājumiem un atbalstot iniciatīvas un pasākumus, kas ir vērsti uz jauniešu ar ierobežotām iespējām iekļaušanos sabiedrībā uzlabošanu. Atbalsts paredzēts jauniešiem vecumā no 13 līdz 25 gadiem. 2023. gadā tika īstenoti kopumā 26 projekti, kuros piedalījās 3 386 jaunieši, tostarp 2 639 jaunieši ar ierobežotām iespējām. Tāpat tiek īstenots **“Erasmus+” jaunatnes jomas projekts[[15]](#footnote-15)** ar kopējo finansējumu 5,96 milj. euro, kas veicina jauniešu vecumā no 13 līdz 30 gadiem, tostarp jauniešu ar ierobežotām iespējām, sociālo iekļaušanu, līdzdalību, radošumu un kompetenču attīstību jaunatnes jomā.

2024.–2026. gadā JSPA arī īsteno programmu “**Eiropas Solidaritātes korpuss**”[[16]](#footnote-16) ar finansējumu 1,69 milj. euro apmērā no Eiropas Solidaritātes korpusa fonda. Tā paredzēta jauniešiem vecumā no 18 līdz 30 gadiem (humānās palīdzības aktivitātēm līdz 35 gadiem), un tās mērķis ir veicināt jauniešu iesaisti solidaritātes un humānās palīdzības aktivitātēs, attīstot kompetences un stiprinot Eiropas vērtības.

Viedās administrācijas un reģionālās attīstības ministrija 2023.-2026. gadā sadarbībā ar partneriem īsteno projektu "**Sabiedrības digitāļo prasmju attīstība**"[[17]](#footnote-17), kura ietvaros iedzīvotājiem vecumā no 16 gadu vecuma bez digitālajām prasmēm vai ar zemu digitālo prasmju līmeni, t.sk. personām ar īpašām vajadzībām, tiek piedāvāta iespēja piedalīties bezmaksas mācībās, kas veicina digitālo pašapkalpošanās prasmju attīstību, tādējādi veicinot personu veiksmīgāku iekļaušanos sabiedrībā, t.sk. nodarbinātībā, ikdienas sadzīves jautājumu mūsdienīgā risināšanā un kvalitatīvas dzīves uzlabošanā. Eiropas Savienības Atveseļošanas fonda finansējums projektam veido 9,0 milj. euro un tajā plānots iesaistīt 40 000 personas, tai skaitā līdz 2 500 jauniešiem vecumā 16-25 gadi.

Lai veicinātu jauniešu veselības uzlabošanos, **Veselības ministrija (VM) un Slimību profilakses un kontroles centrs 2021.–2027. gadā īsteno vairākas mērķtiecīgas iniciatīvas** - organizē informatīvus pasākumus par HIV, hepatītu, seksuāli transmisīvajām infekcijām un tuberkulozi, kā arī veicina sabiedrības izpratni par veselīgu uzturu, atkarību riskiem un drošību ikdienā. Īpaša uzmanība tiek pievērsta bērnu un jauniešu auditorijai, piemēram, veicinot dzeramā ūdens patēriņu un mazinot cukuroto dzērienu lietošanu, kā arī izglītojot jauniešus par zobu un mutes dobuma veselību.

2025.–2028. gadā VM īsteno Eiropas Sociālā fonda Plus projektu “**Nacionāla mēroga veselības veicināšanas un slimību profilakses pasākumi**”[[18]](#footnote-18) - tā ietvaros plānotas sabiedrības informēšanas kampaņas par veselības tēmām, fizisko aktivitāšu veicināšana bērniem un jauniešiem, kā arī pētījums par jauniešu bērnībā piedzīvoto nelabvēlīgo pieredzi. Šie pasākumi vērsti uz jauniešu un sabiedrības kopumā zināšanu stiprināšanu, veselīga dzīvesveida paradumu veidošanu un ilgtermiņā – sabiedrības veselības uzlabošanu.

# **KOPSAVILKUMS**

1. NEET jauniešu īpatsvars Latvijā 2024. gadā bija 10,7%, kas ir zem ES vidējā rādītāja (11,0%). Kaut arī rādītājs būtiski samazinājies pēdējo 10 gadu laikā, tomēr 2024. gadā vērojama neliela pieauguma tendence, kas tai skaitā atspoguļo kopējās izmaiņas darba tirgū, kas ir saistītas ar ārējiem ekonomiskā un ģeopolitiskā rakstura faktoriem, inflācijas palielinājumu un negatīvo demogrāfisko situāciju.
2. Jauniešu skaits Latvijā turpina samazināties, īpaši vecuma grupā 20–29 gadi, kas ietekmē kopējos nodarbinātības un bezdarba rādītājus gan jauniešiem, gan iedzīvotājiem kopumā.
3. Latvijā ir zemākais jauniešu bezdarba līmenis Baltijas valstīs (11,2%), kas ir arī zemāks par ES vidējo (11,4%), un jaunieši bezdarba situācijā uzturas īsāku laiku salīdzinājumā ar citām iedzīvotāju grupām.
4. Ekonomiski aktīvo jauniešu īpatsvars Latvijā ir zemāks nekā ES vidēji (50,9% pret 55,8%), kas saistīts ar to, ka jaunieši, kas iegūst izglītību, retāk iesaistās darba attiecībās un atliek darba uzsākšanu uz vēlāko periodu.
5. NVA atbalsta pasākumos 2024. gadā piedalījās vairāk nekā 30 000 jauniešu, tostarp lielākie pēc dalībnieku skaita pasākumi bija karjeras konsultācijas, prasmju apguves pasākumi, skolēnu vasaras nodarbinātība un pagaidu nodarbinātības pasākumi (subsidētā nodarbinātība, darbam nepieciešamo iemaņu apguves programma).
6. Jaunieši ar zemāku izglītības līmeni biežāk nonāk bezdarbā, un viņiem ir grūtāk noturēties darba tirgū, tāpēc veicot profilēšanu, NVA uzsvars tiek likts tieši uz izglītības turpināšanu un kvalifikācijas paaugstināšanu, iesaistot jauniešus dažādās mācību programmās atbilstoši esošajam darba tirgus pieprasījumam.
7. JSPA projektā “Proti un dari!” tiek atbalstīti NEET jaunieši, kas nav reģistrēti NVA, piedāvājot viņiem mentoru atbalstu, neformālo izglītību, konsultācijas un iesaisti sabiedriskajās aktivitātēs. JSPA īsteno arī citas programmas, tostarp “Erasmus+” un “Eiropas Solidaritātes korpuss”, kas veicina jauniešu sociālo iekļaušanu, līdzdalību un kompetenču attīstību.
8. Izglītības un zinātnes ministrijas Jaunatnes politikas īstenošanas plānā 2025.–2027. gadam paredzēti pasākumi jauniešu prasmju attīstībai, līdzdalībai un uzņēmējdarbības veicināšanai, īpaši reģionos un sociāli mazāk aizsargātajām jauniešu grupām.
9. VM un SPKC īsteno mērķtiecīgas veselības veicināšanas iniciatīvas jauniešiem, tostarp informatīvas kampaņas, fiziskās aktivitātes veicināšanu un vairākus pētījumus par bērnu un jauniešu veselības un psiho-emocionālo stāvokli.

# **NODERĪGA INFORMĀCIJA**

* Iedzīvotāju skaits un tā izmaiņas:

<https://stat.gov.lv/lv/statistikas-temas/iedzivotaji/iedzivotaju-skaits/247-iedzivotaju-skaits-un-ta-izmainas>

* Darba tirgus statistika:

<https://www.lm.gov.lv/lv/darba-tirgus-statistika-petijumi-publikacijas>

* Pasākumi bezdarbniekiem, darba meklētājiem un bezdarba riskam pakļautām personām:

<https://www.lm.gov.lv/lv/pasakumi-bezdarbniekiem-darba-mekletajiem-bezdarba-riskam-paklautam-personam>

* Darba tirgus prognozes, prasmes un mācību iespējas:

<https://www.lm.gov.lv/lv/darba-tirgus-prasmes-prasmju-prognozes-apmacibu-saraksti>

* Karjeras konsultācijas:

<https://www.nva.gov.lv/lv/karjeras-konsultacijas>

* Jauniešu garantija:

<https://www.lm.gov.lv/lv/jauniesu-garantija-0>

1. [*https://admin.stat.gov.lv/system/files/publication/2025-05/Nr\_09\_Darbaspeka\_apsekojuma\_galvenie\_raditaji\_2024\_gada\_%2825\_00%29\_LV.pdf*](https://admin.stat.gov.lv/system/files/publication/2025-05/Nr_09_Darbaspeka_apsekojuma_galvenie_raditaji_2024_gada_%2825_00%29_LV.pdf) [↑](#footnote-ref-1)
2. [*https://www.fm.gov.lv/lv/jaunums/fm-ekonomikas-izaugsmei-sabremzejoties-bezdarba-limenis-pern-nedaudz-pieaudzis?utm\_source=chatgpt.com*](https://www.fm.gov.lv/lv/jaunums/fm-ekonomikas-izaugsmei-sabremzejoties-bezdarba-limenis-pern-nedaudz-pieaudzis?utm_source=chatgpt.com) [↑](#footnote-ref-2)
3. Bezdarba līmeni rēķina tieši no ekonomiski aktīvajiem iedzīvotājiem, un jauniešu vidū daudzi jaunieši turpina mācības un nenonāk darba tirgū, līdz ar to šajā vecuma grupā būs daudz zemāks nodarbināto skaits un rezultātā arī ekonomiski aktīvo iedzīvotāju skaits, kas aprēķinos arī uzrādīs lielāko bezdarba līmeņa īpatsvaru salīdzinājumā ar pārējām vecuma grupām, kurās nodarbināto skaits ir daudz lielāks [↑](#footnote-ref-3)
4. līmenis, kas ir vienāds vai zemāks par vispārējo vidējo izglītības līmeni [↑](#footnote-ref-4)
5. <https://ec.europa.eu/social/main.jsp?catId=1176> [↑](#footnote-ref-5)
6. <https://ec.europa.eu/social/main.jsp?catId=1161&intPageId=3341&langId=en> [↑](#footnote-ref-6)
7. Jauniešu dalību skaits reizināts ar vidējām katra pasākuma vienas dalības izmaksām [↑](#footnote-ref-7)
8. https://www.lm.gov.lv/lv/profesionalas-pilnveides-izglitibas-programma-socialajiem-darbiniekiem-socialais-darbs-ar-jauniesiem [↑](#footnote-ref-8)
9. <https://www.lm.gov.lv/lv/projekts/esf-projekts-atbalsta-instrumenti-vardarbibas-gimene-mazinasanai> [↑](#footnote-ref-9)
10. https://www.bac.gov.lv/lv/projekts/atbalsta-pasakumi-berniem-ar-uzvedibas-vai-atkaribu-problemam-un-gimenem?utm\_source=https%3A%2F%2Fwww.google.com%2F [↑](#footnote-ref-10)
11. <https://arodbiedribas.lv/projects/eiropas-sociala-fonda-projekts-darba-drosibas-normativo-aktu-praktiskas-ieviesanas-un-uzraudzibas-pilnveidosana/konkurss-profs-2022-pavasaris/> [↑](#footnote-ref-11)
12. <https://www.napofilm.net/lv/learning-with-napo/napo-for-teachers> [↑](#footnote-ref-12)
13. https://tapportals.mk.gov.lv/legal\_acts/e8ad376a-77dd-4f08-9a35-abb818e26616 [↑](#footnote-ref-13)
14. <https://jaunatne.gov.lv/par-agenturu/programmas-projekti/proti-un-dari/> [↑](#footnote-ref-14)
15. https://jaunatne.gov.lv/par-agenturu/programmas-projekti/erasmus/ [↑](#footnote-ref-15)
16. https://jaunatne.gov.lv/par-agenturu/programmas-projekti/eiropas-solidaritates-korpuss/ [↑](#footnote-ref-16)
17. https://www.varam.gov.lv/lv/projekts/atveselosanas-fonda-projekts-nr-2321i0123icfla001-sabiedribas-digitalo-prasmju-attistiba?utm\_source=https%3A%2F%2Fwww.google.com%2F [↑](#footnote-ref-17)
18. https://www.vm.gov.lv/lv/4121-nacionala-meroga-veselibas-veicinasanas-un-slimibu-profilakses-pasakumi?utm\_source=https%3A%2F%2Fwww.google.com%2F [↑](#footnote-ref-18)